Heger, Eduard, poslanec NR SR (2017-05-17):
Ďakujem pekne. Vážený pán predsedajúci, kolegyne, kolegovia. Dovoľte mi vystúpiť k tomuto návrhu zákona. Pred chvíľočkou ste počuli dôvodovú správu, ktorá vlastne tak komplexne natienila celý problém. Ja by som chcel zvýrazniť práve z tohto komplexného obrazu, práve to zameranie na to podnikateľské prostredie a na jeho deformáciu. Tak ako tu už odznelo, ilegálna práca deformuje podnikateľské prostredie. Vidíme to, že u nás podnikateľské prostredie je deformované mnohokrát aj zásahmi vlády, ale práve toto, že tu stále pretrváva ilegálne zamestnávanie, vidíme, že je taktiež veľkou deformáciou. A vplýva to hlavne na firmy, ktoré na Slovensku podnikajú poctivo. Pretože práve tieto sú v konkurenčnej nevýhode, lebo podvodníci, ktorí sa vyhýbajú dodržiavania zákonov, majú tú konkurenčnú výhodu v tom, že nemusia znášať náklady, ktoré poctiví podnikatelia znášajú. Tuto je to hneď niekoľko nákladov, ktoré za chvíľočku spomeniem, a tak ako aj spomínal kolega Marosz, ale ako sme to aj vlastne mohli vidieť minulý rok, tak naozaj sme boli svedkami toho, ako sa zneužíva, ako sa zneužívanie zamestnancov dialo napríklad aj pri výstavbe diaľnic, ktoré sú hradené zo štátnych peňazí. Práve v týchto prípadoch vidíme, ako veľké firmy dokážu držať v šachu či už malé firmy alebo zamestnancov a vo viacerých prípadoch si zabezpečiť i krytie zo strany štátnych organizácií. Takže na základe tohto môžeme vidieť, že naozaj legálne zamestnávanie je ako rakovina, ktorej bežný podnikateľ nevie a nemôže konkurovať, preto ju treba vyhubiť. A práve aj tento náš návrh má túto ambíciu. Pri ilegálnom zamestnávaní, ako tu už tiež odznelo, sa jedná taktiež o nedôstojné zaobchádzanie s človekom. Pretože tým, že mu zamestnávateľ, ktorý ho zamestná bez zmluvy, mu vlastne odopiera jeho základné práva, ktoré by mu mali vyplývať za normálnych okolností zo zamestnaneckej zmluvy, a tým, že on túto zmluvu nemá, tak ho tento zamestnávateľ vlastne drží v šachu, doslova ako otroka a takýto zamestnanec sa nemôže brániť, pretože nemá žiadny doklad o svojom úväzku a o svojom zväzku so svojím zamestnávateľom. Takže práve tento zákon je dôležitý z toho dôvodu, že ukazuje zdvihnutý prst ľudom, ktorí vedome deformujú trh práce. Pretože ak by boli všetci zamestnanci, ak si pozrieme teda situáciu, že ak by boli všetci zamestnanci riadne zamestnaní, čo by to znamenalo. Čiže všetci by mali zmluvy, videli by sme, že automaticky by to malo vplyv aj na rast reálnej mzdy, pretože práve ten je momentálne tým, že tí zamestnávatelia, ktorí zamestnávajú načierno, majú tu konkurenčnú výhodu tým, že nemusia platiť odvody, tým, že nemusia platiť za týchto ľudí dane, tým, že nemajú s tým spojené byrokratické náklady, ktoré teda je potrebné na to, aby ste zamestnali, prihlasovanie, odhlasovanie a podobne, tak toto všetko im vlastne odpadáva a dostávajú do rúk neférovú, nečestnú, dokonca ilegálnu konkurenčnú výhodu. A toto vlastne spôsobuje to, že mzdy nemôžu rásť, pretože tá úroveň, ten priemer miezd je týmto tlačený smerom nadol a je veľmi ťažké ich zdvíhať, pretože ten poctivý podnikateľ, ak by aj chcel zdvihnúť mzdy svojim zamestnancom, tak sa dostáva opäť do konkurenčnej výhody, lebo vieme, že mzda je priamy náklad, ktorý má vplyv na cenu, či už služby alebo výrobku, a tým, že teda ten poctivý podnikateľ má tieto náklady vyššie, pretože má zmluvu so zamestnancom, platí zaňho odvody, tak má automaticky vstupy vyššie a tým pádom je v konkurenčnej nevýhode aj z hľadiska cien na trhu. Takže vidíme, že nielenže to deformuje cenu práce, ale deformuje to aj ceny výstupov, čiže či už produktov alebo služieb, a vlastne deformuje to celé podnikateľské prostredie. Vidíme, že naozaj toto pôsobí ako rakovina. Takže toto považujeme za veľmi veľký problém a na to, aby sme to mohli odrušiť, aby sme ukázali ten zdvihnutý prst týmto ilegálnym zamestnávateľom, alebo zamestnávateľom, ktorí zamestnávajú načierno, tak práve tento návrh zákona prichádza s tou ambíciou, pretože opäť keby sme to len chceli kvantifikovať, tak už na Slovensku vieme, že výška odvodov je u zamestnávateľa voči zamestnancovi, spolu je 48,6 % z hrubej mzdy a daň je 19 percent. A všetky tieto položky vlastne ostávajú vo vačku zamestnávateľa, ktorý zamestnáva načierno. Takže vidíme tu ten veľký nepomer tej, opäť to nazvem konkurenčnej výhody, ale je to nečestná konkurenčná výhoda, čiže je to aj amorálne, ale je to aj deformačné z hľadiska podnikateľského prostredia. Čiže ak by sme si povedali teraz táto čiastka tých 48,6 % z tej hrubej mzdy, ktorá patrí štátu, tak ak by tieto peniaze začali natekať do štátneho rozpočtu, tak vidíme, že opäť tento zákon vlastne má pozitívny vplyv na štátny rozpočet, pretože práve tieto odvody prinesú nárast objemu peňazí v štátnom rozpočte. Ďalší dôležitý fakt je práve ten pomer počtu kontrolovaných subjektov a zamestnávateľov a nelegálne zamestnávajúcich subjektov, pretože tam vidíme, že za posledné roky má toto rastúcu tendenciu. Čiže vidíme, že naozaj v tom podnikateľskom prostredí subjekty vidia, že toto je cesta, ktorou sa dá ísť. A práve aj preto tento návrh by mohol nastoliť takú novú trajektóriu a zvrátiť ten trend a dať ho zase, aby to začalo klesať a aby sme sa dostávali práve opačným smerom, aby sme smerovali k nule ilegálnych zamestnancov alebo teda ilegálneho zamestnávania, zamestnávania načierno, akokoľvek to nazveme. Takže a toto vidíme na základe toho, že v roku 2012 bolo 3,6 % nelegálne zamestnávajúcich subjektov. V roku 2015 to je už dvojnásobok, 7,4. Takže toto nám, a to sú vlastne tie kontroly, vychádzame z čísiel urobených kontrol, vykonaných kontrol. Takže čo tým môžme povedať, je, že, alebo čo tým ja sa snažím povedať, je, že vidíme to, tú deformáciu teda na podnikateľskom prostredí, vidíme, aký to má vplyv na zamestnancov, vôbec na celú morálku podnikateľského prostredia. Toto je asi najdôležitejšie, že vidíme, že aj tento zásah veľmi silno vplýva na morálku a kultúru podnikania na Slovensku. A to je to, čo potrebujeme meniť. My potrebujeme meniť, aby kultúra podnikania bola taká, že podnikatelia cítia podporu od štátu, cítia, že sa im oplatí platiť dane, a zároveň tým, že sa im to oplatí, tak aj platia dane a tým pádom vlastne viac peňazí prichádza aj do štátneho rozpočtu. Na druhej strane musia vidieť, že ten štát im garantuje zdravé podnikateľské prostredie. To sa v súčasnosti nedeje a práve týmto zákonom sa to môže napraviť. To ihrisko, aby podnikatelia cítili, že, dobre, nemôže nastať prípad, že nejaký podnikateľ, ktorý tu koná načierno, bude mať ešte predo mnou konkurenčnú výhodu. Toto je proste neakceptovateľné. Takže my potrebujeme naozaj stavať to podnikateľské prostredie na hodnotách čestnosti, spravodlivosti, férovosti a hlavne dodržiavaní zákonov, pretože to vidíme, že s tým je tu veľký problém. Preto potrebujeme postihovať každého, kto sa snaží takéto hodnoty na trhu obchádzať, aby sme práve podnikateľské prostredie od takýchto podvodníkov vyčistili. A to je aj ambícia nášho návrhu. Takže preto vás aj prosíme o podporu a ďakujem za pozornosť.